31.		Poučenie poškodeného v priestupkovom konaní,
			ak ide o prerokovanie majetkovej škody
			(§ 21 ZoSK a § 72 ZoP)
	Trnava, 10. 5. 2023
Vec:	Poučenie
Poškodeného Milana Tkáča, bytom Ul. M. R. Štefánika č. 34/67, 902 01 Pezinok ako účastníka konania podľa § 72 písm. b) zákona č. 372/1990 Zb. o priestupkoch v znení neskorších predpisov, predvolaného na ústne pojednávanie dňa 10. 5. 2023 na Okresný úrad, odbor všeobecnej vnútornej správy v Trnave, vo veci prerokovania priestupku proti majetku podľa § 50 zákona č. 372/1990 Zb. o priestupkoch v znení neskorších predpisov, z ktorého je obvinený Ladislav Milo, bytom Nám. 29. augusta č. 32, 917 01 Trnava, správny orgán 
poučuje
takto:
–	Poškodený ako účastník konania podľa zákona č. 372/1990 Zb. o priestupkoch v znení neskorších predpisov, podľa ustanovení
•	§ 70 ods. 1 a 2 má právo uplatniť v priestupkovom konaní nárok na náhradu majetkovej škody, ktorá mu bola priestupkom spôsobená. Ak majetková škoda a jej výška bola spoľahlivo zistená, uloží správny orgán páchateľovi povinnosť ju nahradiť, ak majetková škoda bola dobrovoľne nahradená páchateľom alebo páchateľ ju dobrovoľne nahradí, správny orgán takúto dohodu medzi obvineným a poškodeným potvrdí, inak odkáže poškodeného s jeho nárokom na súd alebo iný príslušný orgán,
–	a podľa ustanovení zákona č. 71/1967 Zb. o správnom konaní v znení neskorších predpisov
•	§ 4 ods. 1 a 2 spolupracuje so správnym orgánom v priebehu celého konania, všetci účastníci majú v konaní rovnaké procesné práva a povinnosti,
•	§ 17 ods. 1 – môže sa dať zastupovať advokátom alebo iným zástupcom, ktorého si zvolí,
•	§ 21 ods. 2 – môže uplatniť svoje pripomienky a námety v priebehu celého priestupkového konania,
•	§ 23 ods. 1 – má právo on i jeho zástupca nazerať do spisov a robiť si z nich výpisy,
•	§ 31 ods. 1 – trovy konania, ktoré mu vznikli znáša obvinený,
•	§ 33 ods. 1 a 2 – má právo navrhovať dôkazy a ich doplnenie, klásť svedkom a znalcom otázky, môže sa pred vydaním rozhodnutia vyjadriť k jeho podkladu, k spôsobom jeho zistenia, prípadne navrhnúť jeho doplnenie,
•	§ 42 ods. 1 – ak sa bez náležitého ospravedlnenia alebo bez závažných dôvodov na opätovné predvolanie nedostaví na správny orgán bez osobnej účasti, bez ktorej nemožno konanie uskutočniť, môže byť predvedený,
•	§ 45 ods. 1 a 2 – ak sťažuje postup konania najmä tým, že ruší napriek predchádzajúcemu napomenutiu ústne pojednávanie, môže mu správny orgán uložiť poriadkovú pokutu až do výšky 165 €, ak hrubo ruší konanie, môže ho správny orgán vykázať z miesta pojednávania a ďalej konať v jeho neprítomnosti.
Vyhlásenie poškodeného:
Svojím vlastnoručným podpisom potvrdzujem, že pred správnym orgánom som bol poučený v rozsahu uvedenom v tejto listine, dňa 10. 5. 2023 o 11.00 hod.
Milan Tkáč
Poznámka
Správny orgán má povinnosť zo zákona poučiť účastníkov konania a svedkov pred ich výpoveďou o ich právach a povinnostiach.